kardosdrur/scandi-wiki huggingface dataset:
Hot Springs National Park

Hot Springs National Park  er en nationalpark i delstaten Arkansas i USA. Parken blev etableret 4. marts 1921, og er på 22 km². De vigtigste attraktioner i nationalparken er de varme kilder og kulturminderne knyttet til brugen af dem. Den er den mindste nationalpark i USA. Området er først og fremmest skovområder. De varme kilder giver et egnet habitat for løvskov som er domineret af eg. Enkelte af træerne er over 200 år gamle.

Parken har flere varme kilder, som flyder fra den vestlige skråning af Hot Springs Mountain som er en del af Ouachitabjergene. 

Folk i Arkansas har brugt det varme kildevand i de terapeutiske bade i mere end to hundrede år for at behandle lidelser som for eksempel reumatisme. Før parken blev nationalpark havde området udviklet sig til at blive et kendt feriested under navnet The American Spa. Flere af bygningerne fra kurbadperioden, herunder hele Bathhouse Row, er fredet som National Historic Landmark, som godt bevarede eksempler på Gilded Age-arkitektur.

Parken omfatter dele af byen Hot Springs og gør den dermed til en af de lettest besøgte nationalparker i hele USA. Det findes mange vandreruter og camping-områder i parken. Badning i det varme kildevand er tilgængelig i de godkendte anlæg.

Parken er blevet stadig mere populær de senere år og havde over 1,5 millioner besøgende i 2003. Der bor stadig mange medlemmer af flere forskellige indianer-stammer i områdene rundt kilderne. Indianere har været samlet i dalen i over 8000 år for at udnytte  de helbredende egenskaber fra kilderne.

Se også 
 Nationalparker i USA

Eksterne kilder/henvisninger 

Officielt websted

Nationalparker i USA
Arkansas
Varme kilder
Carl Spitzweg


Carl Spitzweg (også Karl Spitzweg, født  5. februar 1808 i Unterpfaffenhofen, nu del af Germering, død 23. september 1885 i München) var en tysk genremaler.

Spitzweg var nærmest autodidakt, ernærede sig en tid som provisor på et apotek i sin fødeby og kom først sent helt ind på kunstvejen. Stadig bosat i München i en lille lejlighed højt til vejrs med den udsigt over byens gamle hustage som man også træffer i hans billeder, malede han landskaber og arbejdede for det humoristiske tidsskrift Fliegende Blätter. Den humoristiske evne, han her lagde for dagen, udnyttede han derefter − i modsætning til meget af samtidens tyske kunst − i koloristiske genrestykker hvor han godmodig-muntert tager filisteren på kornet; han fremstillede den tyske biedermeierzeit med dens købstadssmålighed og romantik, dens gemyt og humor. I disse folkelivsskildringer har han ikke få træk til fælles med vennen Moritz von Schwind. 

Spitzweg malede Kirchgang bei Dachau "Kirkegang ved Dachau" (galleri i Dresden), Skolemesterens Serenade (museum i Hannover), Den hypokondre, De to Eremitter, Postvognen, Natlig Runde, Bogormen, Serenade, Antikvar, Terrassi, Skuespillerselskab, fire billeder i Hamburgs Kunsthalle og mange andre. 

Et af hans betydeligste arbejder er Badende Frauen am Meer bei Dieppe ("Badende Kvinder ved Dieppe", Alte Nationalgalerie i Berlin, som var resultatet af en studierejse 1851 med Eduard Schleich til Paris, London og Antwerpen.  Billedet står i malerisk gæld til Eugène Isabey, og Spitzwegs pensel tog koloristisk næring af denne rejse; under påvirkning af blandt andre Delacroix og Diaz kom han spredtvis ind på en art farvesønderdeling af impressionistisk karakter. 

Spitzwegs anseelse var i stigen i årene efter hans død, og der udkom flere Spitzweg-album, blandt andet Die gute alte Zeit. Zeichnungen von Karl Spitzweg.
Kunsthistoriker Richard Muther siger om ham: "han var et Geni, der i sig forenede tre Egenskaber, der tilsyneladende modsiger hinanden: Realisme, Fantasi og Humor".

Kilde
   af kunsthistoriker Axel Holck

Litteratur
Litteratur anvendt af Axel Holck i Salmonsen
 Hermann Uhde Bernays: Spitzweg, 2. oplag 1915  og  Spitzweg, der Altmeister, München 1915
 Max von Boehn: Carl Spitzweg, Bielefeld, 1920, Künstler-Monographien. bd. 110

Noter

Eksterne henvisninger

  Carl_Spitzweg på Wikiquote 
 Værker af Carl Spitzweg, i Zeno.org.
 
 Carl Spitzweg, Leben und Werk fra Internet Archive
 
 Carl Spitzweg, katalog og udstilling på Museum Georg Schäfer i Schweinfurt, hos Cosmopolis.ch
 Carl Spitzweg, illustrationer i Fliegenden Blätter hos "HeidICON" - Heidicon.ub.uni-heidelberg.de

Malere fra Tyskland
Tegnere fra Tyskland
Tyskere i 1800-tallet
Salmonsens
Personer fra München
Trådspore

Trådspore (Gymnadenia) er en slægt af orkidéer, som er udbredt med cirka 22 arter i Europa og Asien.

Arter 
Af de cirka 22 arter findes to i Europa:
 Langakset trådspore, Gymnadenia conopsea
 Vellugtende trådspore, Gymnadenia odoratissima

Noter 

Planteslægter
Gøgeurt-familien
Langakset trådspore

Langakset trådspore (Gymnadenia conopsea) er en 12-50 cm høj orkidé, der er udbredt lokalt i det meste af Europa bortset fra visse sydlige dele. Arten findes desuden i det nordlige Asien. Blomsterne er ensfarvet rødlilla og forsynet med en meget lang, bøjet, trådformet spore.

Beskrivelse 

Langakset trådspore er en flerårig urt med rodknolde. Bladene er smalt lancetformede, blot 0,3-2,2 mm brede og uplettede. De rødlige blomster sidder i mere eller mindre tætte aks. Læben er tre-lappet med en 10-20 mm lang spore.

Alt efter breddegrad og højden over havet sker blomstringen mellem maj og august, i Danmark tidligst fra juni.

Voksested 

Langakset trådspore findes spredt over store dele af Europa bortset fra områder i sydvest og sydøst. Den findes mod øst til Tyrkiet, Iran, Rusland, Krim og Kaukasus. I det nordlige Asien findes arten i Sibirien, nordlige Kina og Japan.

Den vokser på et bredt udsnit af voksesteder, fra græsslette og højt beliggende græsgange i bjerge til lyngheder, kalkrige kær og lyse skove. I Skandinavien er langakset trådspore særligt almindelig på Öland og Gotland. I Danmark findes den meget sjældent i kalkrige kær og enge i det nordlige Sjælland, hvor den optræder som to underarter eller varieteter.

I Danmark er den regnet som en kritisk truet på den danske rødliste.

Tætblomstret trådspore 
Den mest udbredte form af arten i Danmark er underarten tætblomstret trådspore (Gymnadenia conopsea subsp. densiflora), der er meget sjælden i kalkrige kær og væld i Nordvestsjælland. Til forskel fra subsp. conopsea er bladene oftest mere end 1,2 cm brede, blomsterne har en kraftig duft, akset er tættere og blomstringen falder senere.

Noter 

Røde blomster
Flerårige urter
Ilir Azemi

Ilir Azemi (født 21. februar 1992 i Pristina, Jugoslavien) er en fodboldspiller fra Kosovo, der som angriber spiller for tyske SpVgg Greuther Fürth.

Personlige liv 
Azemi blev født i Pristina som dengang lå i Jugoslavien, men som i dag ligger i Kosovo. Da Azemi var kun tre måneder gammel, flygtede han med familien til Tyskland, da der var krig i Jugoslavien. Hans far døde, så han voksede kun op med en mor samt tre søstre.

Ungdomskarriere 
Azemi startede med at spille fodbold i den lokale klub Motor Gispersleben, indtil han i 2007 blev scoutet af SpVgg Greuther Fürth, og blev tilbudt at spille for klubbens ungdomsrækker. Azemi takkede pænt ja, og skiftede til klubben i sommeren 2007. Han startede på klubbens U17 trup, hvor han i første sæson spillede 24 kampe og scorede fire mål. Sæsonen efter kom Azemi op på klubbens U19 trup, hvor han i sin første sæson scorede ti mål i 23 kampe. Disse gode præstationer resulterede i, at han i 2010 spillede 2 kampe for klubbens U23 trup (Greuther Fürth II). Sæsonen efter blev han fast rykket op på Greuther Fürth II, og scorede 15 mål i 34 ligakampe. Han endte sæsonen med at blive den 5. mest scorende spiller i ligaen i 2011/12 sæsonen.

Klub karriere

Greuther Fürth 
I takt med Greuther Fürth rykkede op til Bundesligaen, blev Azemi en fast del af førsteholdstruppen i presæsonen 2012/13.

I en venskabskamp imod amatørholdet TV Market Weiltingen, scorede Azemi hele seks mål i 14-0 sejren.

Landshold 
Albanske medier meddelte, at Azemi efter sigende var blevet ringet op af Albaniens U21 træner, men afslog, da han følte han lige skulle falde til sin nye klub, Greuther Fürth, og lige komme i gang der. Derudover meddelte de også, at hans mål var at spille for Albaniens senior trup. Han meddelte derefter selv flere gange, at han ønskede at spille for Albanien.

Men i januar 2014 besluttede han sig. Han valgte at spille for Kosovo, og fik sin debut i Kosovos første officielle landskamp mod Haiti den 5. marts 2014.

Eksterne henvisninger 

Fodboldspillere fra Albanien
Fodboldspillere fra Kosovo
Verdensmesterens fald

Verdensmesterens fald er en dansk kortfilm, filmen handler om to unge drenge. Mikkel og Kasper, som udfordrer hinanden i et skoleløb.

Eksterne henvisninger 
 

Kortfilm fra Danmark
Danske film fra 2006
Maria Adler

Maria Adler (født 28. maj 1992 i Lund) er en tidligere svensk håndboldspiller der senest spillede for slovenske RK Krim. Hun har tidligere spillet i svensker Lugi HF og danske Odense Håndbold. Hun var med til at vinde VM-guld med det svenske U/20-landshold i 2012.

Referencer

Eksterne henvisninger 

Håndboldspillere fra Sverige
Håndboldspillere fra HC Odense
Personer fra Lund
Nadia Mielke-Offendal

Nadia Offendal (født 22. oktober 1994 i Gentofte) er en kvindelig dansk håndboldspiller, der spiller for den franske klub Chambray Touraine Handball. Hun har tidligere spillet for Odense Håndbold som hun skiftede til fra HØJ Håndbold i sommeren 2013. Hun fik debut for det danske Danmarks kvindehåndboldlandshold i 2014, hvor hun har scoret 38 mål i 20 kampe, pr. marts 2020.

Hun modtog talentprisen Årets Sportstalent i Nordsjælland i 2012 efter en 2. divisions-kamp for sin daværende klub, HØJ Håndbold.

Referencer

Eksterne henvisninger 

Håndboldspillere fra Danmark
Håndboldspillere fra HC Odense
Håndboldspillere fra Odense Håndbold
Personer fra Greve
Erik Aarestrup

Poul Erik Aarestrup (18. februar 1923 i Herfølge – 21. juli 2011 i Hillerød) var en dansk modstandsmand.

Født i Herfølge og søn af gummiarbejder og modstandsmand Kaj Aarestrup.

Erik Aarestrup blev i en ung alder optaget i Politiet og var samtidigt aktiv i den danske modstandsbevægelse. Hans tilknytning til politiet, samt et efternavn, som voldte problemer for tyskerne at udtale, afholdt ham fra at blive taget af tyskerne, men da det danske politi blev taget til fange og deporteret den 19. september 1944 blev Erik Aarestrup pågrebet i Ålsgårde, da man tog det danske politi, og sendt til Nazi-Tyskland, til koncentrationslejren Neuengamme og senere til Buchenwald. Tyskerne indså aldrig, hvem de faktisk havde taget til fange, og derfor blev Erik Aarestrup ikke henrettet som modstandsmand. Som mange andre fanger måtte han dog tvangsarbejde og i øvrigt også lade sig udsætte for medicinske forsøg, samt voldsomme fysiske og psykiske overgreb. I foråret 1945 var Erik Aarestrup blandt de personer, der blev evakueret med De Hvide Busser og han kom efterfølgende til Sverige. Kort efter den tyske kapitulation 5. maj 1945 vendte Erik Aarestrup hjem til Danmark sammen med Den Danske Brigade og genoptog efterfølgende sin tjeneste i politiet, hvor han kom til Fremmedpolitiet. Her kom han blandt andet til at arbejde med deportering af tyskere.

Efter 2. verdenskrig kom Erik Aarestrup i høj grad til at beskæftige sig med at hjælpe andre danskere, som havde været ofre for overgreb under krigen, med at få erstatning og anden hjælp og han var også et aktivt medlem af flere af fange-, modstands-, og veteranorganisationerne.

Gennem godt 30 år skrev Erik Aarestrup også den populære klumme "Fiskekrogen" i Helsingør Dagblad. Denne var en fast indslag i dagbladet hver uge, hvor der kunne læses om det aktuelle lystfiskeri i området. Til tider kom fiskeri- eller miljøpolitiske spørgsmål også op i klummen, emner som lå Erik Aarestrup varmt på sinde gennem hele hans liv.

Gennem de sidste mange år af sit liv blev Erik Aarestrup flere gange hædret for sit modstandsarbejde samt sin indsats for andre veteraner. Senest i 2010, hvor den russiske stat tildelte ham en medalje for hans indsats og til minde om afslutningen på krigen.

I de senere år af sit liv overdrog Erik Aarestrup en del materialer fra modstandstiden til Frihedsmuseet  og Poltimuseet.

Han er begravet på Helsingør Kirkegård.

Kilder 

Politifolk fra Danmark
Ofre for nazismen fra Danmark
Modstandsfolk fra Danmark
Danskere i 1900-tallet
Personer fra Herfølge
UEFA Super Cup 2010

UEFA Super Cup 2010 var den 35. udgave af UEFA Super Cup. Kampen blev spillet imellem vinderne af UEFA Champions League 2009-10, Inter og vinderne af UEFA Europa League 2009-10, Atlético Madrid, på Stade Louis II i Monaco den 27. august 2010. Kampens vinder blev Atlético Madrid som slog Inter 2-0. Dette blev deres første titel.

Hold

Kampen

Detaljer

Kilder

Eksterne henvisninger 
 UEFA Super Cup (official website)

2010
FC Barcelona
FC Porto
Fodbold i 2011
Claus Christian Castenskiold

Claus Christian Castenskiold (født 26. april 1934 på Frederiksberg, død 31. marts 2019) var en dansk kammerherre og hofjægermester.

Castenskiold var søn af kontorchef og sekondløjtnant Gustav Carl Eiler Castenskiold (1899-1984) og journalist og oversætter Tove Grace Jacoby (1898-1982). Han blev student fra Gentofte Statsskole i 1952 og tog juridisk embedseksamen fra Københavns Universitet i 1955. Fra 1954 til 1987 ejede han Hørbygård, som nu er overtaget af en søn. Han blev uddannet inden for land- og skovbrug på Lyngby Landbrugsskole og i USA 1955-58. I 1980'erne købte han sammen med sin hustru en farm i Australien.

Han var kredsformand for Det Konservative Folkeparti i Holbækkredsen 1968-77 og var medlem af partiets hovedbestyrelse fra 1977 til 1980. Fra 2005 til 2009 var han formand for Dansk Adelsforening. Castenskiold var hofjægermester og blev kammerherre 1987. Han var honorær konsul for Mauritius.

Privatliv 
Han blev gift den 25. november 1961 i Hørby Kirke med Camilla Castenskiold, datter af Thomas Georg Frederik Lønborg Crone og Vibeke Scheel Richter.

Han er far til Christian Gustav Castenskiold.

Kilder 
 Kraks Blå Bog 2009.

Claus Christian
Godsejere fra Danmark
Kammerherrer fra Danmark
Hofjægermestre fra Danmark
Danskere i 1900-tallet
Politikere fra Det Konservative Folkeparti
Foreningsformænd fra Danmark
Personer fra Frederiksberg
Jurister fra Danmark
Personer i Kraks Blå Bog (afdøde)
Diplomater
Christian Gustav Castenskiold

Christian Gustav Castenskiold (født 3. januar 1966 i København) er en dansk godsejer og hofjægermester.

Castenskiold er søn af Claus Christian Castenskiold og Camilla Castenskiold. Han blev student fra Herlufsholm i 1985 og er cand.agro. Siden 1987 har han ejet Hørbygård, og i 2007 blev han hofjægermester.

Han har siden 13. september 1997 været gift med cand.oecon., fuldmægtig i Frederiksberg Kommune Ettie Cordelia baronesse Wedell-Wedellsborg (født 13. februar 1969 i Gentofte), datter af indretningsarkitekt Ioachim Godske baron Wedell-Wedellsborg (1926-1995) og fritidshjemslærerinde Katharina "Katha" Margrethe Foss (datter af Einar Philip Foss).

Kilder 
 Tom Smidths slægtssider 
 Krogsgaards slægtssider

Christian Gustav
Godsejere fra Danmark
Agronomer fra Danmark
Hofjægermestre fra Danmark
Danskere i 1900-tallet
Danskere i 2000-tallet
Personer fra København
Herlovianere
Claus Hermansen

Claus Hermansen (18. juli 1919 i København − 11. juni 1997) var en dansk filminstruktør, filmfotograf, filmproducer og skuespiller. Hermansen boede sammen med Prinsesse Elisabeth i over 20 år indtil sin død.

Uddannelse og Karriere 
Hermansen var blev uddannet reklametegner og sidenhen som filmfotograf hos Peer Guldbrandsen. I 1952 blev han hædret med diplomer for to kortfilm på filmfestivalen i Venedig. Under besættelsen begyndte Hermansen at lave kortfilm, og han filmede ligeledes for modstandsbevægelsen. Efter Danmarks befrielse i 1945 rejste han ud for at filme det sønderskudte Europa.

Omkring 1957 blev Hermansen ansat som producer hos Danmarks Radio i 15 år. Efterfølgende lavede han film og udstillinger for bl.a. Nordisk Råd og filmede i Grønland, hvor han instruerede den første grønlandskproducerede film, Narsaq — ung by i Grønland (1979), en film der var finansieret af Narsaq Kommune.

Film 

 Før 9. april, 1985. Dokumentarfilm. Instruktør og manuskriptforfatter.
 Narsaq - ung by i Grønland, 1979. Dokumentarfilm. Instruktør.
 Acute Infections of the Hand, 1961. Dokumentarfilm. Fotograf.
 Herr Korczak og børnene, 1960 - Instrueret af Sam Besekow (TV). Skuespiller.
 Bornholm - blade af jordens dagbog, 1947. Dokumentarfilm. Instruktør.

Eksterne henvisninger 
 
 
 Priser Venedigbiennalen 1952 
 Filmen Grønland på Den Store Danske

Personer fra København
Filminstruktører fra Danmark
Filmfotografer fra Danmark
Manuskriptforfattere fra Danmark
Medlemmer af Modstandsbevægelsens Filmgruppe
Danskere i 1900-tallet
Ansatte i DR
Isle Royale National Park

Isle Royale National Park er en nationalpark i delstaten Michigan, USA. Parken blev etableret 3. april 1940, og er på 2.313 km². De vigtigste naturattraktioner i parken er selve det uberørte landskab på øen Isle Royale, bestandene af elsdyr og ulv, og forholdet mellom disse. 

Isle Royale er den største ø i Lake Superior og er over 72 km lang og 14 km bred på sit bredeste. Parken består af Isle Royale og flere end 200 små omliggende øer, samt alt undersøisk land indenfor en rækkevidde af 7,2 km af de omliggende øer. Det er i amerikansk målestok en lille nationalpark, og af det samlede areal er kun 542 km² landareal. 

Dyrelivet på øerne omfatter ulv, elg, ræv, bæver og sneskohare (Lepus americanus). Øen og parken er internationalt kendt som studieobjekt for bestandsdynamik i forholdet mellem predator og byttedyr, ulv og elg.

Nationalparken blev etableret 3. april 1940, den blev i sin helhed yderligere fredet som Wilderness area i 1976, og blev udpeget som et internationalt biosfærereservat i 1980. I fremtiden vil parken grænse op til det canadiske naturbeskyttelsesområde Cadandian Lake Superior National Marine Conservation Area.

Der findes ingen veje på øen, og motoriserede køretøjer er også forbudt. Der er to turistanlæg på øen, Windigo og Rock Harbor, som har bådforbindelse med henholdsvis Minnesota og Michigan, og i alt er der 265 anlagte turstier, hvor den længste sti, Greenstone Ridge Trail, går  hele øen på langs. Den isolerede beliggenhed medfører at parken har færre besøgende på et år end hvad Yellowstone National Park sædvanligvis har på en dag. Parken er lukket fra september til maj; i denne tid er det kun naturforskere som har adgang.

Se også
Nationalparker i USA

Eksterne kilder/henvisninger 
  Officielt websted

Referencer

Michigan
Nationalparker i USA
Biosfærereservater i USA
Tom Starke

Tom Starke (født den 18. marts 1981) er en tysk fodboldspiller. Han spiller for Bayern München i den tyske Bundesliga, som målmand.

Kilder 

Fodboldspillere fra Tyskland
Fodboldspillere fra Dynamo Dresden
Fodboldspillere fra FC Bayern München
Personer fra Dresden
Miranda (fodboldspiller)

Miranda (født den 7. september 1984) er en brasiliansk fodboldspiller. Han spiller for Inter Milan i Serie A, som forsvarsspiller. Tidligere har han repræsenteret blandt andet São Paulo FC i hjemlandt, FC Sochaux i Frankrig og spanske Atlético Madrid.

Kilder

Eksterne henvisninger 

Fodboldspillere fra Brasilien
Deltagere ved verdensmesterskabet i fodbold 2018
Fodboldspillere fra Atlético Madrid
Fodboldspillere fra FC Internazionale Milano
Fodboldspillere fra São Paulo FC
Fodboldspillere fra FC Sochaux-Montbéliard
Filipe Luís

Filipe Luís (født 9. august 1985) er en brasiliansk fodboldspiller. Han spiller for Flamengo som forsvarsspiller.

Referencer

Eksterne henvisninger 

 

Fodboldspillere fra Brasilien
Deltagere ved verdensmesterskabet i fodbold 2018
Fodboldspillere fra Atlético Madrid
Mario Suárez Mata

Mario Suárez Mata (født den 24. februar 1987) er en spansk fodboldspiller. Han spiller for Rayo Vallecano i Spanien, som midtbanespiller. Tidligere har han repræsenteret blandt andet Atlético Madrid, Fiorentina, Watford og Guizhou Zhicheng.

Mata står desuden (pr. april 2018) noteret for tre kampe for det spanske landshold.

Eksterne henvisninger 

Fodboldspillere fra Spanien
Fodboldspillere fra Atlético Madrid
Kylie: The Albums 2000-2010

Kylie: The Albums 2000-2010 er en bokssæt af den australske sangerinde Kylie Minogue, udgivet den 18. juli 2011 af Parlophone. Det indeholder alle fem studiealbum af Minogue udgivet fra 2000 til 2010.

Indhold 
Den bokssæt indeholder følgende album :
Light Years (2000)
 Fever (2001)
 Body Language (2003)
 X (2007)
 Aphrodite (2010)

Sporliste 
Light Years (CD 1)

Fever (CD 2)

Body Language (CD 3)

X (CD 4)

Aphrodite (CD 5)

Hitlister

Referencer

Eksterne henvisninger 
Kylie: The Albums 2000-2010 på Allmusic

Kylie Minogue-album
Opsamlingsalbum fra 2011
Parterapeut

En parterapeut interesserer sig for parforhold, kærlighed og parrelationer. Nogle parterapeuter er kliniske psykologer med en universitetsuddannelse med en overbygning i parterapi, nogle uddannet Cand.Pæd.Psyk. eller anden længerevarende uddannelse inden for kommunikation, psykologi og relationer. I Danmark findes der ingen officiel uddannelse til parterapeut, og titlen er derfor ikke beskyttet og kan benyttes af alle. Der findes dog længerevarende private uddannelser inden for parterapi, og i reglen tager det 4 år at erhverve sig en titel som certificeret parterapeut. Der findes endnu ikke nogen dansk autorisation som parterapeut.

Kommunikation
Sundhedsvæsen i Danmark
Stillingsbetegnelser
Byggefagenes Samvirke

Byggefagenes Samvirke er en københavnsk organisation som arbejder for samarbejde mellem byggefagsorganisationerne eller fagforeninger indenfor byggefagene. Medlemsorganisationerne arbejder sammen i forbindelse med overenskomstforhandlingerne, ved arbejdsmarkedskonflikter og ved andre faglige aktiviteter. Organisationen omfatter omkring ca. 19.000 organiserede bygningsarbejdere i Københavnsområdet. Medlemmerne kommer fra fagforeningerne 3F, Dansk El-Forbund, HK, Malernes Fagforening, Rør- og Blikkenslagernes Fagforening og Stilladsarbejdernes Brancheklub.

Organisationens formand er Per Olsen (Dansk El-Forbund). Han blev i 2013 valgt til posten, efter at Anders Olesen trådte tilbage efter 18 år på posten.

Se også 
 Byggefagenes Samvirke - demonstration den 12. september 1974, dokumentarfilm

Eksterne henvisninger 
 Officiel hjemmeside

Centralorganisationer i Danmark
Red Carpet Massacre

Red Carpet Massacre er det tolvte studiealbum fra engelsk poprock-band Duran Duran. Det blev udgivet den 19. november 2007 i Europa og den 13. november i USA.
Det meste af musikken på albummet blev afsluttet i slutningen af 2006, efter at Andy Taylor havde forladt gruppen, og efter indledningen af gruppens samarbejde med musikproduceren Timbaland.

Albummet nåede i USA en højeste placering som nummer 36 og i Storbritannien som nummer 44.

Numre

Eksterne henvisninger 
 

Duran Duran-album
Album fra 2007